Tooji lurte MGP Jr.-finalistene - kledde seg som kvinne
Melodi Grand Prix Jr. trekker fortsatt til seg hundrevis av håpefulle til showet på NRK. Men få kommer helt gjennom nåløyet, 25 blir valgt ut til audition, deretter blir ti plukket ut som finalister. Bildespesial: Her er finalistene i årets MGP JR! Det har etterhvert blitt en tradisjon i NRK at programlederne overrasker de ti med de gode nyhetene. Men etter som barna er blitt vant til det, må kreativiteten skjerpes for hvert år.I år som i fjor er det Margrethe Røed og Tooji Keshtkar som leder showet. Sistnevtne fikk levd ut en gammel drøm da han skulle lure to finalister. - Jeg fikk leve ut drømmen som en blond 16-årig bloggjente! Vi opprettet en falsk blogg og lurte to finalister ved å få dem til å vurdere bloggen - sammen med et par ekte blogger, forteller Tooji. - Så jeg la ut om leppestifter og annet før jeg ut av det blå smetter inn noe om Melodi Grand Prix Jr. Så nynner jeg på låten de har sendt inn før jeg til slutt utbryter: Gratulerer, du er videre!Sammen med Margrethe Røed har han også vært stiv gullstatue på Astrup Fearnley Museet. Her lurte de en finalist som var på omvisning med klassen sin. - Vi trodde det skulle gå fort, men vi måtte sitte der i tre kvarter, praktisk talt som statuer, som en del av installasjonen på museet, sier Tooji. - Jeg beundrer virkelig de som står på Karl Johan som statuer hele dagen, skyter Margrethe Røed inn. Hun fikk også lurt en deltaker som til daglig spiller i stykket «Oliver» på Oslo Nye Teater. - Jeg allierte meg med instruktøren og vi fant ut at Charles Dickens hadde skrevet inne en ny rolle som måtte øves inn: Fagens søster Maggie, som var meg. Hun kjøper barn for å selge dem videre! De ti overraskelsene vises hver dag i «Påskemorgen» på NRK Super fra lørdag 23. april.
Programleder Tooji Keshtkar (25) fikk leve ut en gammel drøm da han skulle lure et par av årets MGP Jr.-finalister.